ANC-raadslid geskors ná verkragtingsklagArgieffoto: SAPD Die ANC het een van sy raadslede van die Matlosana-munisipaliteit (Klerksdorp) in Noordwes geskors nadat hy van statutêre verkragting aangekla is. Hlomani Chauke, koördineerder van die tussentydse provinsiale komitee, het gesê die ANC het met skok verneem van een van sy raadslede wat vroeër vandeesweek in hegtenis geneem is in verband met die verkragting van ŉ 15-jarige tienermeisie. Brig. Sabata Mokgwabone, woordvoerder van die polisie, het bevestig dat die betrokke raadslid homself Maandag aan die polisie oorgegee het, waarna hy Dinsdag in die landdroshof in Klerksdorp op aanklagte van statutêre verkragting verskyn het. Die verdagte (38) is sedertdien op borgtog van R2 000 vrygelaat en sal na verwagting weer op 18 Augustus in die hof verskyn. Volgens Mokgwabone word die raadslid daarvan beskuldig dat hy die tienermeisie tussen April en Augustus verlede jaar in Tigane, Hartbeesfontein, naby Klerksdorp verkrag het. Die saak is op 30 April vanjaar by die polisie aangemeld. Chauke het gesê dié bewerings is skokkend en teenstrydig met die ANC se waardes. Die komitee het dus besluit dat die bewerings teen die raadslid gepaste tugstappe regverdig. Die raadslid se lidmaatskap is gevolglik opgeskort hangende ŉ ondersoek. Die raadslid is ook intern aangekla omdat hy die party in onguns gebring het. “Die ANC, as leier van die samelewing, verwag van al sy lede, veral sy openbare verteenwoordigers, om aan die voorpunt te wees in die stryd teen die kultuur van verkragting, geslagsgebaseerde geweld en patriargie. Ons doen ŉ beroep op vroue en kinders om hierdie wreedaardige dade by die owerhede aan te meld,” het Chauke gesê. Die Suid-Afrikaanse Nasionale Burgerlike Organisasie (Sanco) in Noordwes het die beweerde verkragting as skokkend en veragtelik beskryf.